钦定古今图书集成/方舆汇编/职方典/第1161卷 > 《郧阳府迁学记》前人
## 钦定古今图书集成/方舆汇编/职方典/第1161卷 > 《郧阳府迁学记》前人

郧自昔为县时有学矣，既为府，随以陞焉。旧在城南
门之东隅，前蔽后隘，顾望无所见。市声流尘，耳目混
昧，士子藏修游息，未云获所，而岩氓野庶，过其门而
欣慕者，莫厌听观。是故才彦未振，政化未洽也。嘉靖
甲申，大中丞兰溪章公奉命抚治，始谒庙，顾谓郧守
四会李君津曰：“子是而宫墙圣贤居，养俊秀以作新”，
郧士一非所称，乃相度府治西北得隙地治之，谋迁
焉。次与抚襄副使南充王君佩共图之，分守陆君杰、
金华卢君照后先协力。而都指挥谢君实敦工作猎
木于封内诸山，采滞材于竹谿。水涨，若神助之者。鬻
旧址以给泛费。群工既合，庙与制无乎不备，学与庑
舍，视旧有加。凡为间百七十有奇。戟门方竖，彩云东
升，像设欲迁，淫雨顿霁，皆文明象也。事始六月之朔，
尽冬十一月而讫。由卑隘即高明，甍栋山川，相与辉
映。况汉来自西，北冲其后，绕西以东而始复。天马、龙
门诸峰，拱掖回合，后若负屏，前如卓笔，若天发所盖，
地出所藏也。仁智并临，各足所乐。公谓诸生曰：“若属
亦既出谷迁乔，得无因地兴怀，脱凡近以自广，身先
善俗，而后于用世。”茂绩垂成，公乃以总理河务，被命
北迁。而李君亦自郡擢使两淮盐运。乃寇公继受抚
治之命，方锐意兴教，已复被甘肃之旨矣。今抚治全
州蒋公曙，由本藩受命，即付今守临潼杨君淳以完
美之任。于是两庑贤像，垣墉级甃，黝垩髹丹，以次卒
成。时提学咸宁许君宗鲁按试公，谓其取予赏罚，宜
少异他郡，以示奖劝。故咕哔之童，亦获收录；谿壑之
人，亦裹缯负粟相劳。向往前守李君尝以章公之命，
命训导牟纯、诸生曾天爵来请记，余辞以疾。今守杨
君复遣天爵偕聂武从纯以至，则蒋公之命也。予勉
而记之。夫古之为教者，皆所以明人伦也。化民育才，
一道也。故以爱人之君子，临《易》使之小人，虽欲无治，
不可得也。国家既有乡社以教民，学校以育才，其卧
碑所谕，亦令以圣贤之道入告其亲，而饮射读法皆
使观听于学宫。故由教致治，与古同辙。然兴学固举
世先务，远郡僻邑，所系尤急。夫深山长谷，善人贤士
所不至，使崇教之典不彰“著，而斯人父子兄弟、宗族
闾党之间，《诗》《书》礼义不相信，尚何从以化？”此可与庸
心治体者言之耳。郧在楚西北之偏，山谷深长，旧为
逋逃渊薮，妨于土著，致烦金革。自原中丞建府卫，令
附隶占籍，亦稍为乐土，生息日蕃，蔽垢隐刺，儆履霜之渐者，不容不置之意。此章、蒋二公所以大兴学校，
思由育才以化民，非于治体庸心能至是耶？余闻人
以地产，道由教成，郧俗实近北方之强，御之良易。民
勇于善、士勇于道，必无熟软委靡之习，虽蹈白刃死
忠孝非所难纯也。盍以此归语其僚，爵与武也，使交
成俗善，用副二公之志。他日闻楚人出建光大之业
者，敢谓非郧士哉？劳于是役者，悉记诸碑阴。